***Народно читалище „Св.Св.Кирил и Методий”-1919 г.***

с.Дорково,п.к.4641,ул. „Цепина”№52,общ.Ракитово,обл.Пазарджик

тел.: 0879 491890 e-mail: dorkovo@abv.bg

**ОТЧЕТЕН ДОКЛАД ЗА ДЕЙНОСТТА ПРЕЗ 2021 г.**

**НА НЧ „СВ.СВ.КИРИЛ И МЕТОДИЙ -1919 Г.” С. ДОРКОВО**

**Уважаеми Дами и Господа, читалищни членове и гости. Първо искам да Ви благодаря, че се отзовахте на поканата, да присъствате на отчетното събрание, с което показвате вашата заинтересованост и съпричастност към дейността на читалището.**

Годишната програма за развитие на читалищната дейност през 2021 г. е съобразена с изискванията на чл.26 а, ал.2 от Закона за народните читалища. Съгласно ЗНЧ, Народно Читалище „Св.Св. Кирил и Методий – 1919 г.” е традиционно самоуправляваща се българска културно – просветна институция. В дейността му могат да участват всички физически лица без оглед на ограничения на възраст и пол, политически и религиозни възгледи и етническа принадлежност . Изготвянето на Доклада за дейността през 2021 г. цели обединяване на усилията за развитие и утвърждаване на читалището, като важна обществена институция , градяща културната идентичност на село Дорково.

Отчета обобщава най – важните моменти в работата на читалището, приоритети, цели и задачи, които спомагат за укрепването, модернизирането и развитието му в общодостъпно и желано място за местната общност.

На територията на село Дорково функционира само НЧ „Св.Св. Кирил и Методий – 1919 г.”, то има изключително значение за укрепване, популяризиране и развитие на българската идентичност и духовни ценности, да развива творческите способности, да задоволява културните потребности и интересите на населението, да развива и обогатява социалната и образователна дейност, да развива добри условия за изграждане на обществото в контекста на предизвикателствата на днешния ден.

За осъществяването на своите цели и задачи, читалищното настоятелство, проверителната комисия и щатният персонал в читалището работят върху следните дейности:

* Развитие и обогатяване на културния живот, социалната и образователната дейност.
* Запазване на обичаите и традициите
* Разширяване на знанията на гражданите и приобщаването им към ценностите и постиженията на науката и изкуството.
* Възпитание и утвърждаване на националното самосъзнание
* Осигуряване на достъп до информация.
1. **Библиотечна дейност**

Като неразделна част от читалището, библиотеката активно участва в организирането на културния живот в селото ни, тя е общодостъпна и нейните основни цели са:

* поддържане и обогатяване на библиотечния фонд
* подобряване работата с читателите – увеличаване броя на читателите и на читателските посещения
* организиране на мероприятия за честване на исторически събития и личности
* работа с местната власт, училище и детска градина
* предоставяне на компютърни и интернет услуги
* участия в проекти и др.

Библиотечната дейност е една от основните функции на читалището. В библиотеката се събират, обработват, организират, съхраняват и предоставят за обществено ползване библиотечни и информационни услуги за населението. Тя осигурява свободен достъп за своите читатели, като се обръща внимание за привличането на нови читатели, за създаване на трайни навици за четене и получаване на знания и умения. В рамките на тези дейности с помощта на различни методи и форми на работа /уреждане на кътове с литература, среща с ученици, литературни четения и др./ се създават условия за пълноценно използване на библиотечния фонд.

Библиотеката разполага с богат библиотечен фонд, който до момента наброява 12 889 тома литература от различни отрасли на знанието.

 През отчетния период няма отчислени библиотечни документи.

 През 2021 г. читателите в библиотеката са 97 души, които са направили 890 посещения и са заели 1317 библиотечни материали.

Постъпленията за отчетния период са набавени със собствени средства и дарения и възлизат на 187 броя книги на стойност 691 лева.

В библиотеката се изготвят и поддържат информационни табла за отбелязване на бележити дати и събития през годината по предварително изготвен културен календар, с които се обособяват кътове и витрини.

 През отчетния период в библиотеката се проведоха следните мероприятия:

* Създаване на клуб „Приятели” с ученици от 4 и 5 клас от ОУ „Христо Ботев”.
* Онлайн рецитал по случай рождението на Христо Ботев.
* Подреждане и прочистване на библиотечния фонд.
* Конкурс „Вино и любов”, на който всички участници бяха наградени с бутилка вино и грамота.
* Заснемане на литературно четене с децата от клуб „Приятели” по случай 148 г. от гибелта на Васил Левски.
* Работилничка за картички и мартенички по случай 8 – ми март и Баба Марта изработени от децата от клуб „Приятели”, с които участвахме в благотворителния базар в град Костандово на 26.02.2021 г. под наслов „Да помогнем на Еми”.
* Организиране, подготвяне и провеждане на концертна програма по случай Националния празник на България 3 – ти март с участието на ОУ „Христо Ботев”, Кметство Дорково, клуб „Приятели” при НЧ „Св.Св. Кирил и Методий – 1919 г.”
* Провеждане на фотоконкурс на тема „Мое любимо Дорково”, при който с гласуване във фейсбук бяха избрани победителите. Отличените за I,II и III място, участници бяха наградени с фотоалбум и грамота.
* Участие към АСЧ /Асоциация Съвременни Читалища/в инициативата „Интернет за всички 55 +” към мобилния оператор А1.
* Извършен бе ремонт на един от компютрите в библиотеката към фондация „Глобални библиотеки – България”.
* Разработване и подаване на проект към МК /Министерство на Културата/ „Българските библиотеки – съвременни центрове за четене и информираност – 2021 г.”
* Проведен Маратон на четенето по случай световния ден на книгата, който бе проведен онлайн, като участниците в него изпращаха кратки видеоклипове, които бяха публикувани на фейсбук страниците на читалището и библиотеката.
* Участие в детския конкурс „Историята на моето село” към Фондация „Възраждане на българските села”.
* Проведени занятия с децата от клуб „Приятели” по случай „Деня на Земята”, като бе изготвена за тях обширна и подробна презентация, на тема „Замърсяване и опазване на природата и природните ресурси”, след която всеки от тях изрази своето послание в тематична рисунка. Следващото занимание с децата от клуба се проведе във връзка с наближаващия празник Великден, за който боядисахме яйца.
* Изготвяне и внасяне на документация по кандидатура за участие в ЖЧС /Живи Човешки Съкровища/ - попълване на необходимите документи, организиране на снимки и видеозаснемане на ансамбъл „Овчарска песен”.
* Подготовка и оформяне на списъци и документи за участие в 6 – ти Национален преглед на Фолклорните Ансамбли 2021 – 2022 г. на CIOFF – България – Етап Първи през 2021 г.
* Посещение в библиотеката на учениците от 1 – ви клас при ОУ „Христо Ботев”, село Дорково с класен ръководител Елена Гивечева.
* Подготовка и провеждане на ежегоден „Международен фолклорен фестивал за автентичен фолклор Дорково 2021 г.”
* С табло и поздравителен адрес бе отбелязан „Международният ден на възрастните хора”.
* Проведен бе конкурс на тема „Моят най – добър учител” по повод „Международният ден на учителя” – участниците бяха наградени с книжки.
* В края на годината със собствени средства започнахме освежителен ремонт на библиотеката и прилежащата стая към нея, които се намират на втория етаж на сградата. Той има за цел да се подсигури подходяща и здравословна работна среда на работещите в читалището и на неговите посетители. За ремонтните дейности по измазването бяха ангажирани Радой и Веселин Гълъбови, Тома Харизанов – подмяна на ел. крушки и смяна на полилеи и ремонт на електрическо табло, закупиха се и два броя нови библиотечни рафтове на стойност 380.00 лв.
* През месец декември се проведе конкурс на тема „Най – оригинално писмо до Дядо Коледа”, при който всички участващи бяха наградени с голям тематичен пъзел.
* Посещение в библиотеката от г – н Стоян Влахов, който любезно ни представи и подари неговите книги: „Момичето от дълбините”, „Внучката на дядо Никола”, и „Комитата”.
1. **Поддържане и работа на образователен информационен интернет център в читалището.**

Образователният информационен център към читалището функционира от 21 години и е основен доставчик на информационни, консултантски и обучителни услуги на територията на село Дорково. В момента центърът разполага с един брой работещ компютър, принтер, многофункционално устройство, цветен принтер, ламинираща машина, подвързваща машина, които са на разположение на потребителите. Основни дейности на центъра са достъп до интернет, комуникационно обслужване - електронна поща, принтиране, копиране, сканиране, текстонабор и текстообработка, изготвяне на рекламни материали, изработване на покани и обяви, презентации, предоставяне на сайтове за четене на електронни книги помощ на учениците при решаване на домашни за училище, проверка на здравни осигуровки, таксите за електроенергия и вода, попълване на автобиография – европейски модел /CV/, мотивационно писмо на желаещите да започнат нова работа, създаване на профили на потребители в различни сайтове, даване на първи стъпки на потребителите, които имат желание за работа с компютър, игри и други. В центъра се провеждат и обучения от различно естество.

През 2021 година центъра е посетен от 141 души. Ползваните от тях услуги са 903 броя.

Интернет центъра се обслужва от Иванка Кадрева – библиотекар читалище и Албена Тасева – секретар читалище.

През отчетната година получихме един комплектован компютър, който ни бе дарен от Община Ракитово и лично предаден от заместник кмета на общината, госпожица Кристина Овчарова.

1. **Развитие и подпомагане на любителското народно творчество**

Съществена част от дейността на читалището е грижата за разширяване и развитие на любителското художествено творчество. Тази дейност в читалището цели запазване и развитие на традиционните ценности на българския народ, съхранение на обичаите и традициите.С изявите на творческите колективи ще се работи за развитие и обогатяване на културния живот в населеното място, за утвърждаване на националното самосъзнание и съхранение на местната култура.

Основни цели:

* Издирване, съхранение и популяризиране на българския фолклор.
* Поддържане дейността на самодейните състави и групи.

 През отчетния период в читалището продължават да работят следните състави и формации:

* Ансамбъл за автентичен фолклор „Овчарска песен”
* Армънска фолклорна група „Фантъна” /Изворче/
* Женска танцова формация „Цепина”
* Детски танцов състав

**За съжаление и през 2021 г. изявите на всички творчески състави бяха максимално ограничени поради пандемичната обстановка с оглед опазване здравето на всички участници.**

Към читалището за творчески сезон 2021 г. функционират:

**Ансамбъл „Овчарска песен” и** през отчетния период се ръководеше от специалист хореографа – Йордан Зеленгоров.

**Изявите на ансамбъла през 2021 година са:**

03.03.2021 г. - – Национален празник на България – съвместен концерт с ОУ „Христо Ботев”, кметство Дорково, клуб „Приятели” при НЧ „Св.Св. Кирил и Методий – 1919 г.” и ансамбъл „Овчарска песен”.

16.05.2021 г. – Беше направено видеозаснемане и снимки от Божидар Гивечев и Владислав Маринов от Фото Дюкянъ – Велинград по – повод кандидатура за участие в ЖЧС / Живи Човешки Съкровища/.

 30.05.2021 г. – Участие на ансамбъла в 6 – ти Национален преглед на Фолклорните Ансамбли 2021 – 2022 г. на CIOFF – България – Етап Първи в град Пазарджик.

 07.07.2021 г. – Участие на ансамбъла в село Црънча.

 08.07.2021 г . – Участие в град Велинград.

 30.07.2021 г. – Участие в откриването на 23 -ти „Международен фолклорен фестивал за автентичен фолклор Дорково 2021 г.”

 20.08.2021 г. - ансамбълът бе поканен и участва в Международен фестивал „Folk nuance” – Китен.

 28.08.2021 г. – Участие в родова среща в село Добърско.

 24.09.2021 г. – Беше направено видеозаснемане и снимки на крепостта „Цепина” по доброволна инициатива на Владислав Маринов.

 06.09.2021 г. – Мъжката част от ансамбъла взе участие в първи фолклорен фестивал на мъжките певчески групи „С хляб, вино и песен” в град Симитли.

**Армънска фолклорна трупа „Фантъна” /Изворче/**

Групата е създадена в началото на 1999 г. с цел да съхрани и предаде на поколенията автентичните армънски песни, празници и обичаи, да издири и запази характерното за армъните празнично и всекидневно облекло. Художествен ръководител на групата е Георги Гушев.

Групата продължава своята дейност и макар и с по–малко изяви успява да запази своята самобитност. Участниците й притежават голяма доза самодисциплина и отговорност и с достойнство представят фолклора и обичаите на своя етнос.

**Женска танцова формация „Цепина”**

Женска танцова формация „Цепина” се състои от млади, амбициозни, сърдечни жени, които упорито изучават народните танци от различните фолклорни области на страната ни.

В своята 7 годишна дейност формацията е желан участник в изяви организирани от читалището, а така също и на престижни сцени в страната.

През изминалата година танцова Формация „Цепина” бе ръководена от новият млад и амбициозен хореограф Цветомир Зеленгоров.

**Всички библиотечни и читалищни мероприятия, дейности, концерти, постижения и други събития се публикуват със снимки на страницата на библиотеката и читалището във Фейсбук.**

**Организиране на школи, кръжоци, курсове, клубове, празненства, концерти, чествания**

По тази дейност ще се спра на свършеното от Читалището по организиране и провеждане на 23 – тия ежегоден „Международен фолклорен фестивал за автентичен фолклор Дорково 2021 г.”, който през отчетната година бе проведен присъствено. В него взеха участие 72 национални състава доста по малко на фона на предходните години, когато те са наброявали повече от 100 състава. Това намаляване на участниците се наложи поради епидемиологичната обстановка от COVID – 19 с оглед на това да се опазят доколкото е възможно участниците, публиката и организаторите затова бяха взети и всички необходими противоепидемични мерки за провеждането на това мащабно мероприятие. Поради тази причина имахме и съвсем ограничен брой международни състави, само два - Сърбия и Хърватска, които взеха участие само на откриването на фестивала и заради малкото чужди участия на закриването на фестивалните дни не се състоя и галаконцерт. Жури на 23 – тия фестивал бе в състав: Йордан Зеленгоров, Цвети Радева и Борис Вълков. Всички участници получиха плакат, диплом и приз на фестивала.

 През отчетната 2021 г . в читалището бе създаден Клуб „Приятели”. В него се записаха дванадесет деца от 4 и 5 клас, като бе предоставена декларация, в която е описана дейността и целите на клуба. За участие в него тя трябваше да бъде попълнена и подписана от родителите на всяка едно дете. Заниманията ни бяха разнообразни, забавни и поучителни. С децата участвахме в разни инициативи, концертни програми и отбелязвахме празници с различни занимания – литературни четения, рецитали, правихме презентации, изработвахме картички по различни поводи, боядисвахме яйца, правихме мартеници и др. Работата ни заедно бе забавна и ползотворна за всички. Материалите необходими за дейностите на клуб „Приятели” са закупувани от бюджета на читалището.

През 2021 г. бе взето решение от ЧН заедно с художествения ръководител Йордан Зеленгоров да се проведе 50 – годишния юбилей на ансамбъл „Овчарска песен”. Започнахме трескава подготовка по организирането и провеждането му, като за целта изработихме грамоти за настоящи, дългогодишни и бивши самодейци и художествени ръководители. Изготвени бяха и поканите за официалните гости, подаръчни чанти с логото на ансамбъла и специално подготвени за случая – дискове. По повод годишнината се подготви и издаде вестник. Изготви се доклад за дългогодишната дейност на ансамбъла с презентация към него. Бяха събрани дарения от местни бизнесмени и др.

Поради настъпилата усложняваща се епидемиологична обстановка от COVID – 19 се наложи подготовката да бъде прекратена, а юбилея отложен до отпадане на мерките разпоредени от МЗ.

# Организационна дейност

# Организационната дейност на читалището се осъществява от избраното на отчетно–изборно събрание през 2020 година Читалищно Настоятелство в състав: Председател – Борислава Балабанова – Деянова и членове Аспарух Попов, Невена Георгиева, Елена Дузова, Георги Гушев, Мария Узунова и Михаил Узунов. Проверителна комисия в състав: Председател – Андрей Пеев, и членове Йорданка Ковачева и Миглена Герасимова.

#  Основните приоритети в работата на настоятелството през 2021 година бяха насочени към обогатяване на културния живот в селото и удовлетворяване потребностите на населението чрез: - Съхранение и развитие на традициите на българския фолклор и любителско творчество сред деца и възрастни; - Поддържане на библиотечната дейност; - Възпитаване и утвърждаване на националното самосъзнание и културна идентичност; - Поддържане на читалищната сграда в добро състояние; - Целесъобразно използване на финансовите средства; - Организиране на дейности по изпълнение на заложените в културния календар изяви.

# През 2021 година са реализирани 8 броя работни заседания, като 4 от тях бяха проведени дистанционно;1 – общо отчетно – годишно събрание и едно извънредно общо изборно събрание, то се наложи порад подаване на оставка на председателя на ЧН – г-жа Борислава Балабанова-Деянова. След направения избор на нов председател – г-жа Невена Георгиева и внасянето на документацията в Агенцията по вписванията, получихме отговор, че изборът е нелигитимен поради неизпълнение на член и алинея от ЗНЧ – при извънредно Общо събрание решенията се взимат с 50% +1 гласа от присъстващите. Беше насрочено следващо извънредно Общо събрание, което не се състоя поради липса на кворум.

# Като изпълнителен орган Читалищното Настоятелство работи усърдно и отговорно за решаването на текущи задачи, които са стояли на преден план.

# Разработване на проекти и кандидатстване по различни програми, участия в обучения

# Важна дейност на читалището е работата по проекти и през 2021 година продължихме да работим по спечелени програми и кандидатствахме по нови такива.

#  Продължаваме работа по програма „Глобални библиотеки” – място за достъп до информация и комуникация.

#  Като членове на Асоциация съвременни читалища-София, правоприемник на Програмата за развитие на читалищата, продължаваме работата в образователен информационен интернет център, който предоставя услуги на населението. Заедно с Асоциацията през отчетната година участвахме в инициативата за дигитална грамотност за възрастни „Интернет за всички 55+” към телефонният оператор А1.

#  Кандидатствахме с проект по Програма „Българските библиотеки - съвременни центрове за четене и информираност 2021 г.”, но за жалост този път не бяхме одобрени.

# Оформихме документи и кандидатствахме в Бюро по труда, гр. Велинград, по Програма за трайно безработни лица – Компонент 1, по която имаме назначен чистач/хигиенист за период една година.

# Участвахме в информационна среща „Прилагане на новия регионален подход в България през програмен период 2021 – 2022 г. и изпълнението на интегрирани териториални инвестиции. Срещата се състоя в Заседателната зала на община Ракитово.

# През месец август на отчетната година, участвахме във II – ри Научно практически семинар „Танцът във фолклорната култура” в град Разлог.

#  Кандидатствахме с писма и план–сметка пред общината, за отпускане на дървен материал за отопление през зимния период, за финансова подкрепа относно подготовка и организация за честване на 50-годишен юбилей на ансамбъл „Овчарска песен” и подмяна на част от реквизита на самодейците.

#  Финансиране

# Средствата, с които читалището разполага са главно от държавна субсидия, като имаме и дофинансиране от Община Ракитово. Получаваме ежемесечно наем за ползване на помещение към читалището. Друго финансиране, което получаваме е от членски внос, дарения, наем на зала.

# Финансово – счетоводното отчетност е съобразена със законовите норми. Финансовите отчети се представят в общината в определените за това срокаве.

# Партньори

# Ръководството на читалището в лицето Борислава Балабанова – Деянова – Председател ЧН, поддържа връзка с местната власт, Кметство Дорково, Община Ракитово, ОБС – Ракитово. Партньори в дейността на читалището са: ОУ „Христо Ботев”, ДГ „3 – ти март”, Клуб на Пенсионера, с които провеждаме съвместни мероприятия.

# Среща добра подкрепа от кмета г–н Николай Ковачев, който в зависимост от възможностите, е помагал за осъществяване дейността на ансамбъла и читалището.

#  Като членове взаимодействаме с Асоциация Съвременни Читалища – София и участваме в отчетните събрания, обучения, семинари.

#  Добри връзки поддържаме и с Регионалния експертен консултативен информационен център – РЕКИЦ – Читалища в гр. Пазарджик, Информационния център в гр. Пазарджик, местни бизнесмени и др.

# Много добри са изградените взаимоотношения и съвместни творчески изяви с формация „ Българско хоро”, гр. София, както и с танцов състав „Загоровче”, гр. Септември.

#

# Уважаеми читалищни членове, читалищното дело е един постоянен, много динамичен и разнообразен организационен и творчески процес. Ежедневието ни поднася нови и различни възможности за реализация и творчество. Ние ще продължим да полагаме максимални усилия, за да запазим постигнатото, ще творим и обогатяваме дейността си, ще постигаме нови успехи, ще работим за утвърждаване на читалището ни като културен и информационен център. За да го постигнем, разчитаме на вашата подкрепа, на активността и позитивното съдействие.

#

# Благодаря за вниманието!